Haaie verwelkom Whiteley met ope armsWarren Whiteley is die Haaie se nuwe lynstaanafrigter. (Foto GB Jordaan) Warren Whiteley is amptelik deel van die Haaie se afrigterskorps. Die KwaZulu-Natalse rugby-unie het bevestig dat die 33-jarige voormalige Springbok-kaptein voortaan aan die stuur van hul lynstane sal wees. Whiteley het aan Glenwood High School matriek behaal, maar sy rugbyloopbaan het hom later na Johannesburg geneem waar hy die Leeus éérs as speler en tóé as afrigter verteenwoordig het. Die gewilde losvoorspeler het sy Springbok-buiging teen Australië in 2014 gemaak, maar ’n rits beserings het sy internasionale loopbaan uiteindelik in 2018 kortgeknip. “Ons is opgewonde om Warren Whiteley by ons te verwelkom. Sy ondervinding en positiewe invloed op die jonger spelers sal van groot waarde wees,” het die Haaie op sosiale media gesê. Benewens Whiteley sal Sean Everitt se afrigterspan uit Noel McNamara, Neil Powell en John McFarland bestaan. Ondanks ’n teleurstellende Curriebeker-seisoen waarin die Leeus kwaai gesukkel het, sal Ivan van Rooyen in sy pos as die Johannesburgers se hoofafrigter aanbly. Daar word berig dat drie voormalige Springbokke, Jacque Fourie, Ricardo Loubscher en Albert van den Berg, hom sal bystaan. Verskeie Leeus-spelers het ook reeds na groener weivelde gaan soek. In die jongste geval sal Courtnall Skosan voortaan vir die Northampton Saints in Engeland uitdraf. A proud son of KZN returns!! We are excited to welcome former Springbok captain, Warren Whiteley, to #OurSharks coaching team as lineout coach. His experience & positive influence to the young players in our squad will be immense. We look forward to him joining our coaching team. pic.twitter.com/OOBDFIkSIu — The Sharks (@TheSharksZA) August 29, 2021 More than a decade of service to the Lions. Thank you, Wazza! You will be missed here in Joburg.https://t.co/3aG6wDNOXT — Emirates Lions (@LionsRugbyCo) August 28, 2021